Objava vloge za spremembo specifikacije proizvoda za ime v vinskem sektorju iz člena 105 Uredbe (EU) št. 1308/2013 Evropskega parlamenta in Sveta

(2019/C 251/06)

V skladu s členom 98 Uredbe (EU) št. 1308/2013 Evropskega parlamenta in Sveta (1) je ta objava podlaga za uveljavljanje pravice do ugovora zoper vlogo v dveh mesecih od dneva te objave.

VLOGA ZA SPREMEMBO SPECIFIKACIJE PROIZVODA

„IZSÁKI ARANY SÁRFEHÉR“

PDO-HU-A1341-AM02

Datum vloge: 15.10.2016

1. Predpisi, ki se uporabijo za spremembo

Člen 105 Uredbe (EU) št. 1308/2013 – sprememba, ki ni manjša

2. Opis spremembe in razlogi zanjo

2.1 Dodajanje kategorije proizvodov penečih vin

Opis in razlogi:

Sprememba oddelkov II, III, V, VI, VII in VIII specifikacije proizvoda ter oddelkov „2.3. Kategorije proizvodov vinske trte“, „Opis vin“, „Enološki postopki“, „Povezava z geografskim območjem“ in „Dodatni pogoji“ enotnega dokumenta.

Iz pomembnega deleža vin iz sort vinske trte arany sárfehér se proizvajajo peneča vina. Proizvajalci na območju Izsák so med svojimi dejavnostmi razvoja proizvoda ustvarili tehniko za proizvodnjo penečega vina iz vin, proizvedenih iz sort vinske trte arany sárfehér; proizvod nameravajo tržiti kot peneče vino z zaščitenim poreklom.

2.2 Sprememba razmejenega območja

Opis in razlogi:

Sprememba oddelka IV specifikacije proizvoda in oddelka „Razmejeno geografsko območje“ enotnega dokumenta.

Razmejeno območje se razširi z vključitvijo območij Helvécia in Ballószög, ki sta v katastru vinogradov uvrščeni v razreda I in II. V kataster vinogradov se vključi 2 828 ha veliko območje v teh dveh naseljih, od katerega je 578 ha namenjenih pridelavi grozdja. Ta naselja mejijo na območja Izsák, Ágasegyháza in Orgovány. V razmejeno območje spadajo na podlagi tradicij pridelave grozdja in strukture proizvodnje, ki se je razvijala skozi stoletja, meje obstoječega pridelovalnega območja pa so bile ustrezno prilagojene. Sprememba razmejenega območja ne vpliva na povezavo med pridelovalnim območjem in proizvodom, ker imajo vinogradi enake ekološke razmere tal in podnebja, ki so neposredne povezane z lokacijo.

Razmejeno območje za ZOP Izsáki vključuje naslednja območja naslednjih naselij, ki so v katastru vinogradov uvrščena v razreda I in II: Ágasegyháza, Ballószög, Fülöpháza, Fülöpszállás, Helvécia, Izsák, Kunszentmiklós, Orgovány, Páhi in Szabadszállás.

2.3 Uporaba tradicionalnega izraza

Opis in razlogi:

Sprememba točke 2.2 oddelka VIII specifikacije proizvoda ter delov oddelka 2.9 enotnega dokumenta z naslovom „Dodatni pogoji“ in „Tradicionalni izrazi“.

Namesto izraza „zaščitena označba porekla“ se lahko uporablja tradicionalni izraz „vino z zaščitenim poreklom“.

2.4 Prenos določb o vinogradništvu v oddelek „Posebni enološki postopki“

Opis in razlogi:

Prenos nekaterih nespremenjenih delov iz oddelka VIII v oddelek III specifikacije proizvoda.

Sprememba je tehnična; z njo se popravlja razdrobljenost prvotnega opisa, logično povezane informacije pa se prerazporedijo v isti oddelek.

Ta sprememba ne vpliva na enotni dokument.

ENOTNI DOKUMENT

1. Ime proizvoda

Izsáki Arany Sárfehér

2. Država članica

Madžarska

3. Vrsta geografske označbe

ZOP – zaščitena označba porekla

4. Kategorije proizvodov vinske trte

1. Vino

4. Peneče vino

5. Opis vin

Belo vino

Nevtralno belo vino bledo zelene ali blede slamnate barve z diskretno aromo sadja (kutine in divje hruške) in divjega cvetja, kar je značilna aroma za pridelovalno območje, sorto vinske trte ter način pridelave, ter z značilno kislostjo in zmernim deležem alkohola. Suho ali polsuho vino, glede na vsebnost sladkorja.

Splošne analitske lastnosti Največji delež skupnega alkohola (v vol. %) (*1) Najmanjši dejanski delež alkohola (v vol. %) 9,87 Najnižja vsebnost skupnih kislin 4,5 g/l, izraženega kot vinska kislina Najvišja vsebnost hlapnih kislin (v miliekvivalentih na liter) (*1) 18 Najvišja vsebnost skupnega žveplovega dioksida (v miligramih na liter) 200

Belo peneče vino

Bleščeče, bistro, dišeče peneče vino bledo zelene ali blede slamnate barve, z očitno kislo strukturo in izjemno lahkostjo, ki je značilna za sorto, značilnim sadnim okusom in aromo, svežino, fino porazdeljenim ogljikovim dioksidom in dolgo obstojnimi mehurčki. Glede na vsebnost sladkorja je zelo suho ali suho.

Splošne analitske lastnosti Največji delež skupnega alkohola (v vol. %) (*2) Najmanjši dejanski delež alkohola (v vol. %) 9,87 Najnižja vsebnost skupnih kislin 5,0 g/l, izraženega kot vinska kislina Najvišja vsebnost hlapnih kislin (v miliekvivalentih na liter) (*2) Najvišja vsebnost skupnega žveplovega dioksida (v miligramih na liter) 235

6. Enološki postopki

(a) Osnovni enološki postopki

Zahteve glede proizvodnje vina

Ustrezna omejitev pri proizvodnji vin

VINO

— Ročno obrano grozdje,

— grozdje mora biti predelano na dan, ko je obrano,

— stiskanje se lahko opravi zgolj s serijskimi stiskalnicami,

— čiščenje mošta,

— nadzorovano vrenje mošta pri največ 15 °C, v grajeni ali naravni kleti.

PENEČE VINO

— Vrenje v steklenicah ali posodah vsaj tri mesece,

— nadaljnje vrenje v posodah vsaj šest mesecev,

— vrenje v steklenicah vsaj tri mesece.

Vse stopnje enoloških postopkov, navedenih za PENEČE VINO, morajo biti izvedene zaporedoma v ustreznem vrstnem redu.

Gojitvena oblika vinske trte, razmik in število rodnih očes

Gojitvena oblika vinske trte

Gojitvene oblike, ki se lahko uporabijo: rez na glavo, nizek kordon ali visok kordon.

Gostota vinske trte: vsaj 4 000 vinskih trt/ha; razdalja med posameznimi trtami vsaj 0,8 m.

Pri zasaditvi vinograda in nadomeščanju izgubljenih trsov se lahko kot razmnoževalni material uporabijo samo ukoreninjeni potaknjenci.

Stopnja manjkajočih trsov in delež tujih trsov v vinogradu skupaj ne smeta preseči 10 % števila trsov ob zasaditvi.

Določitev datuma trgatve

(a) Odbor skupnosti proizvajalcev vina Izsák določi datum začetka trgatve na podlagi preizkusnega obiranja, ki se izvede vsak teden od 1. avgusta.

(b) Noben proizvod, pridobljen iz grozdja, obranega pred datumom začetka trgatve, ki ga določi skupnost proizvajalcev vina, ne more pridobiti potrdila o poreklu za vino, označeno z ZOP Izsák, in ga ni mogoče tržiti z oznako ZOP Izsák.

(c) Datum trgatve je objavljen v obliki obvestila skupnosti proizvajalcev vina.

VINO

Najnižja vsebnost naravnega sladkorja v grozdju je 16,0 MM°.

Najmanjši delež potencialnega alkohola v grozdju je 9,87 vol. %.

PENEČE VINO

Najnižja vsebnost naravnega sladkorja v grozdju je 14,0 MM°.

Najmanjši delež potencialnega alkohola v grozdju je 8,42 vol. %.

Samo ročno obrano grozdje.

(b) Največji donosi

Vino

100 hektolitrov na hektar

Vino

14 300 kilogramov grozdja na hektar

Peneče vino

100 hektolitrov na hektar

Peneče vino

14 300 kilogramov grozdja na hektar

7. Razmejeno geografsko območje

Opis razmejenega območja

Območja naslednjih naselij, ki so v katastru vinogradov uvrščena v razreda I in II: Ágasegyháza, Ballószög, Fülöpháza, Fülöpszállás, Helvécia, Izsák, Kunszentmiklós, Orgovány, Páhi in Szabadszállás.

8. Glavne sorte vinske trte

Arany sárfehér - huszár szőlő

9. Opis povezave

VINO

1. Opis razmejenega območja

(a) Naravni in kulturni dejavniki:

Razmejeno območje je med rekama Donava in Tisa. Okoljske značilnosti pridelovalnega območja večinoma določa njegova lega v nižinski ravnici. Večina območja je na manj kot 120 m nadmorske višine. Teren je raven, razlike v nadmorski višini ne presegajo 10–15 m.

Tla na pridelovalnem območju imajo majhno variabilnost, pri čemer je večina območja sestavljena iz apnenčastih peščenih tal (humus in svišč), osnovnih travnatih tal in občasnih apnenčastih nanosov puhlice. Peščena tla se običajno hitro segrejejo in s svojimi svetlejšimi barvami bolje odsevajo sončno svetlobo, kar pripomore k zorenju grozdja. Zaradi več kot 75-odstotne vsebnosti kremena so tla odporna na filoksero. Njihova hranilna zmožnost in vsebnost mineralov sta nižji.

Podnebne pogoje pridelovalnega območja določa celinsko podnebje, za katero so značilna predvsem vroča poletja in mrzle zime. Zaradi podnebnih pogojev ter ravnine in razmeroma nizke nadmorske višine je v določenih letih trgatve možna zimska pozeba, do katere pa lahko pride tudi spomladi in jeseni. Povprečna temperatura se giblje okrog 10–11 °C. Povprečna osončenost je 2 000 ur na leto. Na leto pade v povprečju 450–500 mm padavin, kar v veliki meri zadostuje za potrebe grozdja, čeprav padavine niso enakomerno razporejene skozi leto. Območje ima dobro oskrbo z vodo, podtalnica pa je blizu površja, kar uravnava jezero Kolon-tó, ki je ključni dejavnik pri določanju razpoložljivosti podtalnice.

(b) Človeški dejavniki:

Sorta vinske trte, značilna za razmejeno območje, je arany sárfehér, ki je bila izbrana iz lokalnega vinograda leta 1873. Ime sorte je bilo večkrat spremenjeno (1873: izsáki sárfehér, 1967: izsáki, 1999: arany sárfehér).

Razvita je bila gojitvena oblika, ki je posebej prilagojena za sorto. Trta se obrezuje na glavo s kratkim in gladkim obrezovanjem z rezniki, obremenitev je nizka. Za tako gojenje mora biti vinska trta v dobrem stanju, ki se ohranja z redno uporabo organskega gnojila. Gojitvena oblika z visokim kordonom se uporablja na pobočjih, ki se dvigajo z ravnice; tukaj je proizvodnja omejena in uporablja se obrezovanje z zavarovanimi rezniki.

2. Opis vin

Bledo zelene ali blede slamnate barve, s posebno aromo, ki izvira iz sorte vinske trte ter spominja na kutino, divjo hruško in zdravilne rastline.

Vino je bogatega, izrazito kislega okusa, z zmernim deležem alkohola in nevtralno.

3. Predstavitev in prikaz vzročne povezave

Okolje predvsem zaradi podtalnice blizu površja ter posebnosti peščenih tal znatno vpliva na značilnosti vin iz grozdja arany sárfehér. Zanje je značilna zlasti posebna sestava kislin in visoka kislost ter zmeren delež alkohola.

Vina imajo nižjo vsebnost mineralov, ki je značilna za peščena tla.

Vina s pridelovalnega območja so predvsem vina s kratkim zorenjem.

Tradicije, povezane z arany sárfehér kot najpomembnejšo sorto vinske trte na pridelovalnem območju, izhajajo iz strastnega lokalnega patriotizma, zavzetosti in vztrajnosti prebivalcev območja Izsák, v precejšnji meri pa so tudi rezultat izjemnega in plodnega dela Lászla Kostke.

Stalni tehnološki razvoj v podjetjih, ki na območju Izsák proizvajajo vino, je omogočil uvajanje reduktivne tehnologije.

Sorta je zelo primerna za okolje območja, saj njegova rodovitnost in kakovost letine domačinom omogočata zaposlovanje in preživljanje.

PENEČE VINO

1. Opis razmejenega območja

(a) Naravni in kulturni dejavniki:

Razmejeno območje je med rekama Donava in Tisa. Okoljske značilnosti pridelovalnega območja večinoma določa njegova lega v nižinski ravnici. Večina območja je na manj kot 120 m nadmorske višine. Teren je raven, razlike v nadmorski višini ne presegajo 10–15 m. Tla na pridelovalnem območju imajo majhno variabilnost, pri čemer je večina območja sestavljena iz apnenčastih peščenih tal (humus in svišč), osnovnih travnatih tal in občasnih apnenčastih nanosov puhlice. Peščena tla se običajno hitro segrejejo in s svojimi svetlejšimi barvami bolje odsevajo sončno svetlobo, kar pripomore k zorenju grozdja. Zaradi več kot 75-odstotne vsebnosti kremena so tla odporna na filoksero. Njihova hranilna zmožnost in vsebnost mineralov sta nižji.

Podnebne pogoje pridelovalnega območja določa celinsko podnebje, za katero so značilna predvsem vroča poletja in mrzle zime. Zaradi podnebnih pogojev ter ravnine in razmeroma nizke nadmorske višine je v določenih letih trgatve možna zimska pozeba, do katere pa lahko pride tudi spomladi in jeseni. Povprečna temperatura se giblje okrog 10–11 °C. Povprečna osončenost je 2 000 ur na leto. Na leto pade v povprečju 450–500 mm padavin, kar v veliki meri zadostuje za potrebe grozdja, čeprav padavine niso enakomerno razporejene skozi leto. Območje ima dobro oskrbo z vodo, podtalnica pa je blizu površja, kar uravnava jezero Kolon-tó, ki je ključni dejavnik pri določanju razpoložljivosti podtalnice.

(b) Človeški dejavniki:

S svojo posebno sestavo kislin, visoko kislostjo, nevtralnostjo in zmernim deležem alkohola je vino idealno za proizvodnjo penečega vina. Peneče vino se tukaj proizvaja od leta 1972. Peneča vina, ki se tukaj proizvajajo, so vina IZSÁKI ARANY SÁRFEHÉR, ki se v celoti pridobivajo iz vina iz sorte arany sárfehér, edinstvene in posebne sorte vinske trte, ki se goji na območju.

2. Opis vin

Bleščeče, bistro, dišeče peneče vino bledo zelene ali blede slamnate barve, z očitno kislo strukturo in izjemno lahkostjo, ki je značilna za sorto, značilnim sadnim okusom in aromo, svežino, fino porazdeljenim ogljikovim dioksidom in dolgo obstojnimi mehurčki. Glede na vsebnost sladkorja je zelo suho ali suho.

3. Predstavitev in prikaz vzročne povezave

Tla in podnebje predvsem zaradi podtalnice blizu površja ter posebnosti peščenih tal znatno vplivajo na značilnosti penečih vin iz grozdja arany sárfehér.

Zaradi apnenčastih tal ima peneče vino izvrstno in izrazito kislo sestavo.

Podtalnica, ki je v peščenih tleh blizu površja, ustvarja izjemno lahko peneče vino.

Izmerjene kumulativne temperature med rastno sezono in pozitiven učinek osončenosti pripomoreta k zorenju grozdja, s čimer peneče vino pridobi svoj sadni značaj.

Predelava grozdja s hitro reduktivno tehnologijo ohranja svežo aromo sorte ter ji hkrati zagotavlja elegantno barvo.

Avtolizna aroma, ki nastaja med proizvodnjo penečega vina, je diskretna.

10. Bistveni dodatni pogoji

Pravila glede označb

Pravni okvir:

nacionalna zakonodaja

Vrsta dodatnega pogoja:

dodatne določbe v zvezi z označevanjem

Opis pogoja:

Lahko se uporabi tradicionalni izraz „vino z zaščitenim poreklom“.

Na etiketi ne sme biti navedeno ime naselja ali manjše geografske enote.

Lahko so navedena imena krajev skupaj z zaščiteno označbo porekla Izsáki Arany Sárfehér.

— Izsák – Gedeon

— Izsák – Szajor

— Izsák – Kisizsák

— Izsák – Páskom

— Izsák – Osztály

Ime kraja se lahko uporabi samo, če je bilo 100 % vina proizvedenega v tem kraju.

V predstavitvi mora biti prikazana certifikacijska oznaka, ki jo je izdala skupnost proizvajalcev vina Izsák.

Povezava na specifikacijo proizvoda

http://boraszat.kormany.hu/download/6/5b/52000/Izsaki%20Arany%20Sarfeher_v2.pdf.

(1) UL L 347, 20.12.2013, str. 671.

(*1) Največji delež skupnega alkohola je skladen z ustrezno veljavno zakonodajo.

(*2) Največji delež skupnega alkohola in najvišja vsebnost hlapnih kislin sta skladna z ustrezno veljavno zakonodajo.